Ford Mondeo (2007)

Ford Mondeo III on Ford Mondeon kolmas sukupolvi, jota valmistettiin vuosina 2007–2014.

Ford Mondeo III (2007–2014) 

Kolmannen sukupolven Mondeo esiteltiin keväällä 2007 Geneven autonäyttelyssä. Auto edusti uutta Kinetic Design -muotokieltä, joka perustui vuoden 2005 Ford Iosis -konseptiautoon. Pohjalevy oli kehitetty yhteistyössä Volvon kanssa, ja sitä käyttivät myös tila-autot S-Max ja Galaxy sekä Volvon S80- ja V70-mallit. Mondeota valmistettiin jälleen Belgian Genkin tehtaalla, josta tulivat myös edellä mainitut tila-automallit. Kahdesta edellisestä sukupolvesta poiketen ST-mallia ei esitelty kolmannen sukupolven Mondeosta. 

Vuoden 2007 Euro NCAP -kolaritestistä Mondeo sai tulokseksi täydet viisi tähteä. 

Moottorivaihtoehdot olivat 1,6- (125 hv), 2,0- (145 hv) ja 2,3-litraiset (161 hv) Duratec-bensiinimoottorit sekä 1,8- (125 hv) ja 2,0-litraiset (115/140 hv) Duratorq TDCi -dieselmoottorit. Myöhemmin mallistoon lisättiin myös 2,0-litrainen (145 hv) Duratec Flexifuel -moottori, joka toimii sekä etanolilla että bensiinillä, ja 2,2 litran TDCi (175 hv). Saataville tuli lisäksi myös Volvon turboahdettu viisisylinterinen 2,5-litrainen (220 hv) bensiinimoottori, joka oli Ford-mallistossa aiemmin nähty Focus ST -mallissa. 

Perusmalli Ambientea ei tuotu Suomeen. Edullisin varustetaso oli Trend, sitä seurasivat Ghia ja Titanium Business.

Trend-varusteluun kuului seitsemän turvatyynyä, ESP, 16 tuuman teräsvanteet pölykapselein, Ford 6000 -radio/CD-soitin kahdeksalla kaiuttimella, kauko-ohjattu keskuslukitus, kuljettajan istuimen sähkötoiminen korkeussäätö, ajotietokone, nahkaverhoiltu ohjauspyörä ja vaihteenvalitsimen nuppi, kojelaudan alumiinikoristeet, sähköikkunat edessä ja takana, lämmitettävät sähköpeilit, etusumuvalot, kaksivyöhykkeinen automaatti-ilmastointi ja lämmitettävä tuulilasi.  

Ghiassa oli lisäksi 16 tuuman kevytmetallivanteet, kromatut ovenkahvat, kojelaudan puujäljitelmäkoristeet, kromilista ikkunalinjassa ja alasäleikössä, vakionopeudensäädin, valaistu jalkatila, tuulilasinpyyhinten sadetunnistin, nahkaverhoiltu käsijarrukahva, matkustajan istuimen korkeussäätö, sivupeilien lähestymisvalot sekä etuovien kynnyslevyt.  

Titanium Businessissa oli Ghian lisäksi alcantara-verhoilu (vaihtoehtona myös kangasverhous), urheiluistuimet ja digitaalimittaristo. 

Vuonna 2009 mallistoa täydensi ECOnetic, jossa oli kiinnitetty erityistä huomiota ympäristöystävällisyyteen. Trend-varusteiden lisäksi mallissa oli etusäleikön ilmanohjain, takaspoileri (hatchback), urheilullinen jousitus, vakionopeudensäädin ja optimaalisen vaihteenvaihtohetken merkkivalo. Korimalliksi oli valittavissa viisiovinen tai farmari, ja moottoreina olivat 1,8- ja 2,0-litraiset dieselit.

Saatavilla oli myös urheilullinen Individual-varustepaketti, johon kuului korinmuotoilusarja, hunajakennosäleikkö, 18 tuuman Individual-kevytmetallivanteet ja kromatut pakoputkien päät. Individual-sisätilapaketit eivät kuuluneet Suomen tuontiohjelmaan. Niihin sisältyi muun muassa korkealaatuiset täysnahkaiset istuimet ja Individual-logoilla koristellut matot.

Vuonna 2010 Mondeo koki kasvojenkohotuksen. Ulkonäöllisistä muutoksista huomattavimmat olivat uudelleenmuotoillut säleiköt ja etusumuvalot sekä uudet LED-päiväajovalot. Sisällä uutta oli entistä selkeämpi keskikonsoli. Uusia turvavarusteita olivat kaistavahti, kuljettajan vireystilan valvonta ja automaattiset kaukovalot. Varustetasoiksi jäivät Trend ja Titanium.

Uusia moottoreita olivat 2,0-litraiset (203/240 hv) EcoBoost-bensiinimoottorit sekä 165-hevosvoimainen 2,0 TDCi. Samalla 2,2-litraisen dieselmoottorin teho nousi 200 hevosvoimaan. Vanhasta mallistosta tarjolle jäivät 1,6- ja 2,0-litraiset Duratec-moottorit.

Lähteet

Viitteet

Aiheesta muualla 

Mondeo (2007)
D-segmentin autot
2000-vuosikymmenen autot
2010-luvun autot